《关山良跋涉次杜少陵新安吏韵》
明代·张萱

关山良跋涉，草木疑皆兵。羽书已狎至，尺伍皆中丁。

闾左及闾右，制挺无留行。苍头尽特起，赳赳称干城。

贫家不惜力，富室皆为俜。共说从军乐，满路欢呼声。

赴急奋不顾，笑指阵云横。回头向闺妇，为道征夫情。

后有霍骠骑，前有赵营平。贾勇书摩垒，衔枚夜斫营。

一日献三捷，执丑还神京。采薇咏靡盬，江汉歌明明。

共拜武功爵，不用孔方兄。

作者简介：（1459—1527）明松江府上海人，字德晖，号颐拙。弘治十五年进士。官至湖广布政司参议，主粮储。立法禁处侵尅等积弊，忤巡抚意，遂引疾致仕。